Urmareste Modifică dimensiunea fontului: Play

Piatra Neamţ, 11 mar /Agerpres/ - Municipiul Piatra Neamţ este încă de miercuri seara fără apă potabilă după o avarie majoră la magistrala principală de aducţiune. După ce au fost avansate mai multe termene privind remedierea defecţiunii, directorul companiei ApaServ, Ionuţ Cătălin Dughir, a declarat, vineri, pentru AGERPRES, că serviciul de alimentare cu apă va fi reluat cel mai probabil în jurul prânzului.



'Am întâmpinat mai multe probleme la această lucrare iar piesa comandată, o vană, a avut nevoie de mai multe ajustări. În această dimineaţă (vineri - n.r.) a fost nevoie să comandăm, la societatea privată la care am făcut acea vană, o nouă lucrare şi sperăm ca în jurul prânzului să fie finalizat montajul', a declarat Ionuţ Cătălin Dughir.



Datorită avariei de la magistrală, Spitalul Judeţean, şcolile şi grădiniţele, instituţiile publice şi locuitorii municipiului Piatra Neamţ nu au apă la robinete încă de miercuri seara. Mai mult, în urmă cu o lună de zile s-a constatat că toate sursele de captare a apei de suprafaţă din lacurile Bâtca Doamnei, Vaduri şi Pângăraţi, dar şi râul Bistriţa sunt infestate cu bacteria clostridium perfringens. Din acest motiv, captarea apei se face doar din sursele de adâncime. AGERPRES/(A - autor: Gabriel Apetrii, editor: Diana Dumitru)